Hei, denne artikkelen er over ett år gammel og kan inneholde utdatert informasjon

(Dagbladet): Frp-representant Thorvald Aspenes i kommunestyret i Porsanger frykter han er blitt gandet av sametingspolitiker Olaf Eliassen.

Å gande vil si å bruke trolldomskunst - å kaste vondt over folk - og begrepet er blitt knyttet til finner og samer.

Ifølge Finnmark Dagblad (FD) skal Aspenes ha blitt syk etter å ha møtt Eliassen under en omvisning på Sametinget.

Eliassen skal ha gitt Aspenes en verbal skyllebøtte fordi Frp har stemt for å legge ned skoler i området. Ifølge Aspenes skal Eliassen ha vært opphisset og sagt til ham:

- Det dere holder på med i Porsanger, det skal du få svi for, sier Aspenes.

- Så sa han noe på samisk. Og dette gjorde han hele tre ganger. Jeg tok det litt som en spøk der og da, og svarte at han ikke burde hisse seg opp. Jeg spurte også om han prøvde å gande meg.

Aspenes sier han vanligvis ikke sliter med sykdom eller søvnproblemer.

Men i etterkant av møtet har han opplevd betennelse i både hals, ører, øyne og bihuler, samt slitt med søvnproblemer.

- Jeg drar ikke umiddelbart en sammenheng mellom hendelsen i sameparlamentet og de plagene jeg har hatt i ettertid, men tanken på ganding har streifet meg. Man vet jo ikke, sier Aspenes til avisa.

Eliassen sier til avisa at han er imot ganding, og at han ikke har kraft til å gjøre det.

- Det var politikken til Frp som skulle få svi, ikke Thorvald Aspenes personlig. Jeg beklager det dersom Thorvald tok mitt utbrudd personlig, sier Eliassen.